
9360 BARDU

Skadefellingstillatelse på bjørn i Bardu kommune

Fylkesmannen i Troms iverksetter på eget initiativ skadefelling av bjørn i Bardu og Salangen kommuner. Fellingstillatelsen gis til Bardu kommune og er begrunnet i tap av sau over en treukers periode samt tap av sau til bjørn i samme beiteområde også i 2004. 

Vedtak

Fylkesmannen i Troms gir med dette fellingstillatelse på en (-1-) bjørn i deler av Bardu og Salangen kommuner nærmere angitt i vilkår knyttet til fellingstillatelsen. Fellingstillatelsen gjelder i tidsrommet 09.08.05 til 21.08.05.
Grunnlaget for avgjørelsen

Tillatelsen er gitt med hjemmel i § 12 i Lov om viltet (Viltloven) av 29. mai 1981 nr. 38, med senere endringer, og § 8 og 9 i ”Forskrift om forvaltning av rovvilt” av 18.003.05, jf. Direktoratet for naturforvaltnings (DN) brev av 10.06.05 der fylkesmennene i region 8 er gitt myndighet til å forvalte betinget fellingstillatelse på 2 bjørn i innen gitt tidsramme og under gitte vilkår. 

Fellingstillatelse kan gis for å forhindre at bjørn gjør skade på av bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til:

· Områdets betydning som beitemark

· Skadenes omfang og utvikling

· Potensialet for framtidige skader

Begrunnelse

Fellingstillatelsen gis på bakgrunn av dokumenterte tap av sau forårsaket av bjørn, potensialet for ytterligere skade og områdets betydning som beitemark. Det samme skademønsteret man nå ser i området så man også under beitesesongen 2004. 

     Fellingstillatelsen skal være rettet mot skadevoldende individ. Følgende forhold er    

     vektlagt:

· Skadeomfang, skadeutvikling og områdets betydning som beitemark

Det har de siste tre ukene totalt blitt påvist 8 søyer som er dokumentert eller antatt drept av bjørn i det aktuelle området og i tillegg har man et kadaver hvor dødsårsaken ikke har vært mulig å påvise. De to siste søyene ble drept i for tre dager siden. Det er i samme tidsperiode også funnet kadaver etter to dyr som er antatt drept av jerv.  Kadavrene er undersøkt av Statens Naturoppsyn i Troms. Bjørnen er også observert jagende på en flokk sauer natt til søndag den 07.08.05. Det ble senere påvist en søye som ble dokumentert drept av bjørn i samme området. Det beiter ca. 1300 dyr i området. I hele kommunen og i tilgrensende områder beiter det totalt ca. 3400 sau og lam. 

· Bjørnebestanden

Bjørneobservasjoner i Troms har i 1980- og 1990 årene i hovedsak vært gjort innenfor kjerne​området for bjørn, med størst aktivitet i Dividalen og Kirkesdalen samt i deler av de grensenære områdene i Bardu og Målselv. Det har også vært registrert aktivitet av bjørn i kommunene Kvænangen og Nordreisa. I årene 1993 til og med 2002 har antall bjørner det har vært registrert kontakt med i Troms ligget mellom 6 og 17 individer årlig. Aktiviteten av bjørn lå på et noe høyere nivå i beitesesongen 2004 enn det som er normalt. Med bakgrunn i det totale antall bjørner på Nordkalotten holder 1-2 % av bestanden seg i Troms til enhver tid. Man kan derfor ikke snakke om en egen bestand av bjørn i Troms, men om en forekomst av en felles bestand på Nordkalotten. Det ble i 2004 dokumentert en binne med tre unger i Skibotndalen i Storfjord kommune. Alderen på disse ungene var ikke mulig å fastslå. I 2005 er to forskjellige binner observert med to og tre unger hver i indre deler av Midt-Troms. Disse ungene antas å være henholdsvis fjor-årsunger og toåringer. 

· Forebyggende tiltak

Nedsanking vil trolig være det mest effektive tiltaket for å forebygge tap. Det er imidlertid for tidlig i beitesesongen til at dette vurderes som et aktuelt tiltak. Det ble på fredag den 05.08.05 bevilget midler til ekstraordinær gjeting i området. Her var det også et poeng at det skulle skapes uro i beiteområdet i håp om at bjørnen skulle trekke seg ut. Det ble bevist gått patruljer mot områder hvor det ikke beiter sau. Dette ser imidlertid ikke ut til å ha hatt noen effekt da det fortsatt ble funnet ferske kadaver mot slutten av helga. 

Fylkesmannen er av den formening at det er en fellingstillatelse på bjørn i området ikke vil ha en negativ effekt på bestanden av bjørn i Region 8.  

Klageadgang

Fylkesmannens vedtak kan påklages til Direktoratet for naturforvaltning innen tre uker etter mottakelse av dette brev.  Eventuell klage begrunnes og sendes gjennom Fylkesmannen i Troms.

Følgende vilkår er knyttet til fellingstillatelsen:
1) Fellingstillatelsen gjelder i et område i Bardu og Salangen kommuner som avgrenses av Salangselva mellom E6 og Bones i sør, fra Bones trekkes en rett linje nordover til Snøfjellet over til Veslskardtinden og over til Lunde (ved riksveg 847). I nordøst trekkes grensen langs riksveg 847 fra Lunde til Setermoen. Videre trekkes grensen fra Setermoen i en rett linje til Leirvassfjellet og videre til Kistefoss (ved riksvei 851). Fra Kistefoss trekkes en rett linje over Lørken og videre til Drygfjellet og grensen mot Lavangen. Videre følges kommunegrensen mellom Lavangen og Salangen østover og kommunegrensen Salangen Bardu og videre nordover E6 til Salangselva.   

2) Bardu kommune har fått i oppdrag å oppnevne et jaktlag som skal stå for fellingen. Jaktleder er Kristian Nerum. Navnene på resten av jaktlaget skal meddeles lensmannen og fylkes​mannen. Jaktlagets størrelse må være slik at det sikres kommunikasjon mellom jegerne. Dette for å unngå at det felles flere dyr enn det fellingstillatelsen gjelder.

Jaktleder er ansvarlig for å gjøre dette brevet kjent for jaktlaget, samt å kontrollere at jegerne har oppfylt kravene om avlagt storviltprøve i 2005, og innbetalt jegeravgift for inneværende jaktår. Kun personer som er innmeldt og registrert hos fylkesmannen kan delta på denne fellings​tillatelsen.
3) Fellingstillatelsen skal rettes mot det individ som gjør skade, jakta bør konsentreres i de områder der det er funnet kadaver. Fellingstillatelsen gjelder ikke for binne med unger som går sammen.

4) Når felling av bjørn har skjedd, skal dette omgående meldes til fylkesmannen på ett av følgende telefonnummer: 77 64 22 05 - 77 64 22 00 – 48197472, kommunen og lensmann. Tid og sted for fellingen skal oppgis.

5) Ved felling skal det brukes våpen og ammunisjon som er godkjent for felling av elg, hjort og villrein. Anslagsenergi for ammunisjon med kulevekt mellom 9 og 10 gram skal være minst 2700 joule (275 kgm) på 100 meters avstand. For ammunisjon med kulevekt på 10 gram eller mer skal anslagsenergien være minst 2200 joule (225 kgm) målt på 100 meters avstand. Det skal benyttes ekspanderende prosjektil. 

6) Etter viltlovens § 52, siste ledd, gir DN dispensasjon slik at løs hund kan brukes under forsøk på felling dersom dette anses som aktuelt. Nødvendige tillatelser i henhold til bufelov og reindriftslov må innhentes av jaktlaget hos lensmannen.

7) Oppnevnte jeger forplikter seg til å utøve jakta på en human og sikkerhetsmessig forsvarlig måte, jfr viltlovens § 19. Den/de som måtte såre bjørn under forsøk på felling i henhold til tillatelsen, plikter å gjøre det de kan for å få avlivet bjørnen. Vedkommende plikter å forvisse seg om påskutt dyr er truffet. 

8) Jf. § 17 i ”Forskrift om forvaltning av rovvilt” skal den som under jakt eller ved skadefelling/lisensfelling skadeskyter gaupe, jerv, bjørn, ulv eller kongeørn uten opphold underrette fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling eller jakt skal uten godtgjørelse bistå forvaltningsmyndighet eller politimyndighet i det videre ettersøk.

9) All jakt stanses ved fellingstillatelsens utløp, eller hvis fylkesmannen av andre årsaker finner å måtte stoppe jakta.

10) Bjørn som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra forvaltningsmyndighet. Felt bjørn skal behandles på en slik måte at byttets verdi ikke forringes unødig. 

Hvis nye skader blir registrert i området eller det skjer andre endringer i skadebildet, skal fylkesmannen umiddelbart kontaktes for eventuell ny vurdering av fellingstillatelse og fellingsområde.

Med hilsen

Trond Skotvold ef

fylkesmiljøvernsjef






Cathrine Henaug

